דני עטר

דניאל (דני) עטר (נולד ב-5 בינואר 1958) הוא איש ציבור ישראלי, ראש המועצה האזורית הגלבוע. בעבר שימש יו"ר קרן קיימת לישראל, ראש המועצה האזורית הגלבוע והיה חבר הכנסת למשך כשמונה חודשים מטעם המחנה הציוני. עטר נולד במושב דבורה ב-1958 להורים שעלו ממרוקו עשר שנים קודם לכן. את שירותו הצבאי עשה בחטיבת גולני, שם עבר מסלול הכשרה כלוחם, קורס מ"כים חי"ר וקורס קציני חי"ר. עם סיום הקורס שב לחטיבה כמפקד מחלקה ובהמשך שימש כמפקד פלוגה בגדוד 13 (גדעון). עטר לחם במלחמת לבנון הראשונה, בין היתר בקרב על כפר סיל, בקרבת ביירות. במילואים המשיך עטר לכהן בתפקידי פיקוד שונים והועלה לדרגת סא"ל. בשנת 1994 נבחר לראשות מועצה אזורית הגלבוע. בפעילותו הפוליטית התמודד עטר במהלך השנים על תפקידי יו"ר ומזכ"ל מפלגת העבודה וכן בבחירות המקדימות לקביעת רשימות מועמדי המפלגה לכנסת. בפעילותו הציבורית הוא נמנה בין התומכים בהקמת גדר ההפרדה והיה שותף להקמת חלקה הצפוני, ביוזמה פרטית. כראש מועצה מעורבת גיבש עטר מודל מעשי לחיי דו קיום בין יהודים לערבים, ובין היתר השווה תקציבים והשקיע רבות בכפרי הערבים בגלבוע בתשתיות ובחינוך. הוא פעל להקמת ההיפודרום הראשון באזור לקיום מרוצי סוסים, וקידם הקמת מתחם תיירות הכולל מסעדות ואתר סקי מלאכותי. פעולות נוספות בתקופת כהונתו כללו שינוי סטטוס העדיפות הלאומית, אשר הביא להקמת מפעלי תעשייה רבים לאזור, והכרה באזור התעשייה "פארק מבואות הגלבוע" כפיילוט בתחום פארקי התעשייה בחסות משרד התעשייה והמסחר. כמו כן קיימה המועצה תחתיו תכנון משותף עם הרשות הפלסטינית להקמת אזור תעשייה משותף לגלבוע ולנפת ג'נין שמעבר לגבול. במהלך כהונתו הוכפלה האוכלוסייה בגלבוע מ-16,000 ל-32,000 באמצעות הרחבה מסיבית ביישובים. עטר יזם והקים את היישוב האקולוגי המתכונן הראשון בארץ - נורית. באוגוסט 2008 הפסיד בבית המשפט המחוזי בנצרת בתביעת דיבה על סך 50 אלף ש"ח מול רו"ח יעל אשל אשר חשפה שחיתויות במועצה האזורית שתחתיו. המבקרת פוטרה מעבודתה ומבקר המדינה השופט אליעזר גולדברג הורה להשיב אותה לתפקידה. בדצמבר בשנה העוקבת נעצר עטר בחשד לביצוע עבירות מרמה והפרת אמונים וקבלת דבר במרמה. המשטרה העבירה לפרקליטות המלצה להעמיד לדין את עטר, אך פרקליטות מחוז צפון סגרה את התיק. בבחירות המקדימות להרכבת רשימת מפלגת העבודה בבחירות לכנסת התשע עשרה (2013) נבחר במקום ה-16, ונותר מחוץ לכנסת כשהרשימה קיבלה 15 מנדטים. עם פרישתו של ח"כ בנימין בן אליעזר בדצמבר 2014, כשלושה חודשים טרם מועד הבחירות לכנסת העשרים (שהוקדמו), הודיע עטר כי הוא מוותר על מקומו, משום שאין ברצונו "לקבל משכורת למשך 3.5 חודשים בלי לעשות דבר". למשכן נכנס הבא אחריו ברשימה, ראלב מג'אדלה. דני עטר היה חבר בוועד המייעץ של ארגון קול אחד - One Voice. ב-14 בינואר 2015, נבחר עטר במקום ה-15 של רשימת המחנה הציוני (במקום המשוריין לנציג הקיבוצים ומושבים) לקראת הבחירות לכנסת העשרים. ב-31 במרץ 2015, הושבע עטר לכנסת העשרים ואילו במקומו לראשות מועצה אזורית הגלבוע נבחר עובד נור. ב-19 באוקטובר 2015 נבחר למועמד מפלגת העבודה לתפקיד יו"ר קק"ל וב-19 בנובמבר נבחר רשמית לתפקיד. כעבור 4 ימים הגיש את התפטרותו מהכנסת. הוא שימש בתפקיד עד 15 בנובמבר 2020, אז נבחר במקומו אברהם דובדבני. בבחירות לרשויות המקומיות בשנת 2024 התמודד לראשות מועצה אזורית הגלבוע וניצח לאחר שזכה ל-70.4% מהקולות לעומת הדס שקד, שקיבלה 29.5%. עטר הוא תושב גן נר. בשנת 2016 התגלו חריגות בנייה בביתו. על שטח ציבורי נבנתה בריכת שחייה בחצר משפחתו של עטר. עטר ניסה להכשיר את חריגות הבנייה, וקיבל את הסכמת הוועדה המקומית לתכנון ובנייה. ערעור שהגישה רשות מקרקעי ישראל התקבל והכשרת חריגות הבנייה נדחו. בספטמבר 2019 הודיעה פרקליטות המדינה על כוונתה להעמיד לדין את עטר, בכפוף לשימוע, בגין עבירות בנייה, אך לאחר השימוע הסתפקה בהליך מנהלי שבמסגרתו יבטל עטר את חריגות הבנייה. דני עטר נשוי לחיה ואב לשלושה. מדיה וקבצים בנושא דני עטר בוויקישיתוף דני עטר, באתר הכנסת דני עטר, ברשת החברתית פייסבוק דני עטר, באתר כנסת פתוחה עדי גרסיאל, אל תדאג אריק, דני עטר איתך, באתר ערוץ 7, 9 בדצמבר 2004 מירב ארלוזורוב, הכירו את דני עטר: הפוליטיקאי היהודי היחיד שצריך לחזר אחרי הערבים, באתר TheMarker‏, 11 בינואר 2011 יעקב בר-און, ‏דני עטר מתכונן לכנסת: "השם 'המחנה הציוני' אינו גימיק", באתר מעריב אונליין, 26 בינואר 2015 צבי זרחיה, "ניצור קרן של 15 מיליארד שקל, נבנה 300 אלף דירות": דני עטר חושף את תוכניותיו לקק"ל, באתר TheMarker‏, 21 באוקטובר 2015 שוקי שדה, צבי זרחיה, למה בתוך מפלגת העבודה לא רצו שיו"ר קק"ל הנבחר, דני עטר, יתמנה למזכ"ל?, באתר TheMarker‏, 22 באוקטובר 2015 שוקי שדה, צפו: כך השתלט יו"ר קק"ל החדש על שטחי ציבור וסלל כביש פרטי לביתו, באתר TheMarker‏, 23 באוקטובר 2015 שחר שחר, "אני וקק"ל זה החיבור הכי טבעי שיכול להיות", באתר לשכת עורכי הדין, אפריל 2016 נחמה דואק, הולך על כל הקופסה, באתר ynet, 13 במאי 2016 עפרה לקס, עניין אישי והפעם עם דני עטר, באתר ערוץ 7, 2 באוגוסט 2018 ניצן קידר, משבר הקורונה - הזדמנות לצמיחה בחקלאות, באתר ערוץ 7, 27 במאי 2020 עפר שלח, מבית אלפא לנהלל, באתר nrg‏, 29 באפריל 2009 עידו גפן, "קרב מורשת", במחנה, 7 ביוני 2012, עמ' 28-32 החלה הקמת גדר ההפרדה "הפרטית" בחבל התענך; העלות - 2.4 מיליון ש', באתר גלובס, 16 בדצמבר 2002 עדי לרנר, "לא מתכוון להיות ח"כ אנונימי": דני עטר תופר חליפה, באתר nrg‏, 16 בדצמבר 2012 דני עטר ראש מועצה אזורית הגלבוע ומזכיר מחוז המושבים במפלגת העבודה, באתר מפלגת העבודה תמיכות בבנייה ירוקה: פיתוח אזורי תעשייה ירוקים באתר משרד הכלכלה. ניר יהב‏, מושל ג'נין, קדורה מוסא, מת בגיל 60 מהתקף לב, באתר וואלה, 2 במאי 2012 יעל אשל נ' דני עטר באתר נבו מועצה אזורית גלבוע – פיטורי מבקרת פנימית בתגובה על פעולותיה במילוי תפקידה, באתר הכנסת אבי אשכנזי, ראש מועצת גלבוע עטר חשוד בעבירות מרמה, באתר nrg‏, 30 בדצמבר 2009 העבודה בראשות שלי יחימוביץ', באתר הכנסת. צבי זרחיה, המשרה הטובה בישראל: 136 אלף שקל על שלושה חודשים של בטלה, באתר TheMarker‏, 14 בדצמבר 2014 אראל סג"ל, פרשת V15. אטילה שומפלבי, ח"כ דני עטר נבחר לראשות קק"ל, באתר ynet, 19 באוקטובר 2015 מכתב ההתפטרות מהכנסת באתר הכנסת. דותן לוי, ועדת הערר המחוזית: עבירות הבנייה של יו"ר קק"ל לא יוכשרו בדיעבד, באתר כלכליסט, 16 בינואר 2019 כתב אישום בכפוף לשימוע נגד יו"ר קק"ל, בת זוגו ובנם, באתר גלובס, 25 בספטמבר 2019 עמיר קורץ, יו"ר קק"ל לא יועמד לדין פלילי, אך יאלץ להרוס את הבריכה שבנה על שטח ציבורי, באתר כלכליסט, 26 בינואר 2020